b'\n_START_ARTICLE_\nSukot\n_START_PARAGRAPH_\nAng Sukot, Sucot o Succoth, kilala rin bilang Pista ng mga Tabernakulo (Ingles: Sukkot, Sukkoth, Feast of Tabernacles, Festival of Shelters, o Feast of Booths), ay isang kapistahang Hudyo. Sa kaganapang ito, ipinagdiriwang ng mga tao ang pagtitipon ng mga ani. Inaalala rin nila ang panahon sa nakalipas kung kailan gumawa ang mga Hudyo ng maliliit na mga silungan noong habang nasa ilang pa sila at walang mga tahanan. Ayon kay Jose Abriol, nangangahulugan ang salitang Sucot bilang "mga kanlungan". Kilala rin ito bilang Pista ng mga Kanlungan o Kapistahan ng mga Kanlungan. Bilang isang pestibal, isa itong masayang pagdiriwang na isinasagawa ng mga Israelita tuwing taglagas, pagkaraang makumpleto ang pag-aani. Upang maalala ang mga taon ng paglalakbay at pagpapagala-gala sa ilang ng mga ninuno nila, nagtayo ang mga Israelita ng magagaspang na mga kanlungan o silungang matitirahan sa panahon ng pistang ito.'